กรมชลประทาน ระดมเครื่องจักร-เครื่องมือ เร่งระบายน้ำเมืองลพบุรี
นายประพิศ จันทร์มา อธิบดีกรมชลประทาน เปิดเผยถึงการให้ความช่วยเหลือประชาชนในพื้นที่จังหวัดลพบุรี ที่ได้รับผลกระทบจากเหตุอุทกภัยว่า ปัจจุบันยังมีพื้นที่ได้รับผลกระทบ 2 อำเภอ ได้แก่ อำเภอบ้านหมี่ มีพื้นที่ได้รับผลกระทบ 6 ตำบล รวม 4,940 ครัวเรือน ส่วนที่เขื่อนป่าสักชลสิทธิ์ มีปริมาณน้ำเก็บกัก 864 ล้าน ลบ.ม. คิดเป็น 90% ของความจุอ่างฯ ได้มีการปรับลดการระบายน้ำเหลือเพียง 550 ลบ.ม./วินาที ส่งผลให้ระดับน้ำในแม่น้ำป่าสักบริเวณด้านท้ายเขื่อนป่าสักฯ ลดลงอย่างต่อเนื่อง กรมชลประทานได้บริหารจัดการน้ำในพื้นที่จังหวัดลพบุรี ด้วยการปิดการรับน้ำจากแม่น้ำเจ้าพระยาผ่านประตูระบายน้ำมโนรมย์ เพื่อลดปริมาณน้ำที่จะไหลลงสู่คลองชัยนาท-ป่าสัก พร้อมมอบหมายให้สำนักเครื่องจักรกล ติดตั้งเครื่องสูบน้ำไฮโดรโฟลขนาด 42 นิ้ว จำนวน 4 เครื่อง และเครื่องสูบน้ำไฮโดรโฟลขนาด 24 นิ้ว จำนวน 2 เครื่อง เพื่อช่วยให้สามารถระบายน้ำท่วมขังในพื้นที่ลงสู่คลองชัยนาท-ป่าสัก ได้เพิ่มขึ้นเป็น 15 ลบ.ม./วินาที ขณะที่ คลองชัยนาท-ป่าสัก ปัจจุบันอยู่ระหว่างการระบายน้ำท่วมขังพื้นที่ฝั่งซ้ายในพื้นที่อำเภอบ้านหมี่ และอำเภอเมือง จังหวัดลพบุรี ได้เร็วขึ้น ทำให้ระดับน้ำลดลงตามลำดับ เริ่มตั้งแต่ ตำบลหนองเมือง ตำบลบ้านทราย และตำบลหนองทรายขาว อำเภอบ้านหมี่ จังหวัดลพบุรี ขอให้ประชาชนรับฟังข่าวสาร สถานการณ์น้ำ รวมไปถึงสภาพอากาศ จากทางหน่วยงานราชการอย่างต่อเนื่อง แม้ว่าระดับน้ำจะเริ่มลดลงแล้ว